เรื่องร้องเรียน (กีดขวาง,ความสะอาด) วันที่ 2023-08-08 02:27:24 — แขวงสามเสนนอก เขตห้วยขวาง กรุงเทพมหานคร
โรงพยาบาลเจริญกรุงประชารักษ์ (รพจ.) ควรปรับเปลี่ยนและพัฒนาระบบการให้บริการทางการแพทย์ใหม่ให้มีความเหมาะสมและรองรับกับจำนวน/ปริมาณ และความต้องการในการรับบริการของประชาชน/ผู้ป่วยให้ทันสมัยและไม่มีความแออัดเช่นในปัจจุบัน ทั้งในเรื่องการลงทะเบียนตรวจสอบสิทธิของผู้ป่วย ควรสามารถตรวจสอบผ่านระบบตู้คีออสโดยการใช้บัตรประชาชนได้ครอบคลุมทุกสิทธิการรักษา ไม่เพียงแต่สิทธิเฉพาะเจ้าของสิทธิเท่านั้น แต่ควรรวมถึงสิทธิของบิดามารดาด้วย หรืออาจจะทำเป็นระบบการลงทะเบียนสิทธิผ่านระบบ QR Code (ระบบนัดแทบจะไม่มีความหมาย)   เพื่อมิให้ผู้สูงอายุที่มารับบริการจะต้องแออัดในการเข้าคิวเป็นหางงู และเสี่ยงต่อการเจ็บป่วยเพิ่มมากขึ้น (app หมอกทม.ก็มิใช่จะตอบโจทย์การให้บริการทุกกลุ่มเป้าหมาย) ประกอบกับอาคารที่ให้บริการมีลักษณะกายภาพที่แออัดและไม่มีระบบการถ่ายเทอากาศที่โปร่ง เหมาะสมกับผู้ป่วยที่ต้องมีการมารวมตัวรับบริการทางการแพทย์ จึงเป็นเหตุให้มิต้องสงสัยว่าการติดเชื้อไวรัสโคโรนา-2019 (Covid-19) ที่ผ่านมา ส่วนหนึ่งติดหลังจากมาพบแพทย์ที่โรงพยาบาลแล้ว แม้ว่าในปัจจุบันจะกำหนดให้เป็นโรคประจำถิ่นไปแล้ว แต่มิได้หมายความว่าโรคนี้หายไปแล้ว และจะไม่ก่อให้เกิดความรุนแรงกับผู้ป่วยในบางรายได้ ดังนั้น ทาง รพจ. ซึ่งได้ดำเนินการก่อสร้างอาคารใหม่ ควรเร่งดำเนินการเพื่อขยายพื้นที่ในการให้บริการผู้ป่วยให้เหมาะสมกับปริมาณ ไม่เกิดความแออัดในบางแผนก โดยเฉพาะแผนกจักษุ ซึ่งมีผู้ป่วยเป็นจำนวนมากและส่วนใหญ่เป็นผู้สูงอายุและผู้ป่วยรถเข็น การรอคอยพบแพทย์ไม่เพียงแต่พื้นที่สำหรับนั่ง พื้นที่ยืนรอยังไม่มีเลย ยังไม่รวมถึงการไม่มีระบบปรับอากาศที่เหมาะสม รวมทั้งบุคลากรทางการแพทย์บางท่านไม่มีความสะอาดและความสุภาพในการให้บริการผู้ป่วยด้วย นอกจากนี้ ห้องรักษาโรคของแพทย์ ต้องแบ่งพื้นที่ห้องตรวจโดยแพทย์ 2ท่าน 
   ดังนั้น ก่อนที่สำนักการแพทย์ (สนพ.) จะให้บริการทางการแพทย์แบบไร้รอยต่อตามนโยบายของผู้บริหาร ควรหันมาใส่ใจการให้บริการตามปกติ ณ สถานที่ตั้งของ รพจ. และอื่นๆ ภายใต้สังกัด ให้มีมาตรฐานและถูกสุขลักษณะทางสาธารณสุขก่อนน่าจะเป็นการป้องกันและส่งเสริมสนับสนุนให้ระบบสาธารณสุขพัฒนาได้ไกลมากขึ้นกว่าที่เป็นอยู่ 
    ทั้งนี้ รพจ.และสนพ.ได้มีการคงมาตรฐานต่างๆ (HA , GECC ฯลฯ) ที่ต้องมีการตรวจประเมินมากน้อยแค่ไหน มิใช่ทำเพียงแต่เฉพาะหน้าเมื่อมีการตรวจประเมิน แต่ควรรักษามาตรฐานอย่างสม่ำเสมอ ท้ายสุดหวังว่าจะได้เห็นการให้บริการทางการแพทย์ของรพ.ในสังกัด กทม. พัฒนาไปได้ไกลกว่าที่เป็นอยู่ มิใช่ย่ำอยู่ที่สิบปีก็ไม่พัฒนา (เสียค่าใช้จ่ายไปศึกษาดูงานที่สถานพยาบาลอื่นมาก็ไม่น้อย ลองไปดูระบบการให้บริการของสถาบันโรคผิวหนัง ของกรมการแพทย์ ก็ได้นะ) พอเถอะสำหรับนโยบายและการประชาสัมพันธ์ที่สวยหรู แต่ไม่มีอยู่จริง น่าจะถึงเวลาที่ไม่ควรมีภาพสวยหรูเฉพาะหน้า เมื่อผู้มีอำนาจในการบริหารและตัดสินใจมาดูงาน ซึ่งสวนทางกับความเป็นจริงของผู้มารับบริการ